In nomine summi et invisibilis Dei, ego Hilisiardus miles, de castello quod vocatur Nigra Unda, dedi in finem vite mee, pro redemptione peccatorum meorum seu etiam pro salute anime mee et omnium antecessorum meorum vel propinquorum, omnipotenti Deo et sanctis apostolis ejus Petro et Paulo, ac Cluniacensi cænobio, cui domnus Hugo venerabilis abbas preesse pariter ac prodesse videtur, quandam scilicet particulam hereditatis mee, quæ mihi parentali jure obvenit, unum videlicet mansum in villa que dicitur Vernum, absque omni calumpnia, omnique mala consuetudine liberum; unam etiam cavannariam cum servo ipsius terre colono, in comitatu Matiscensi; quasdam etiam vineas in villa Poliaco, in comitatu Forensi, quas cum quodam fratre meo communiter possidebam. Has itaque eo tenore prefato cenobio tradidi possidendas, ut si idem frater meus partem que sibi competit voluerit eidem Cluniacensi monasterio relinquere, accipiat a monachis ejusdem loci quinquaginta solidos; et ita demum sub dominio ipsorum ipse vinee perpetim habeantur. Si quis vero (quod absit!) aliqua factione vel dolo hoc donum infringere temptaverit, anathema sit. Facta est autem hec carta anno Verbi incarnati millesimo XCº Iº, sub presentia horum testium, qui hoc donum laudaverunt pariter ac firmaverunt, quorum nomina hec sunt: Thunus presbiter, Aimo clericus, Pontius miles de Serra, Milo de Ruiniaco, Arnaldus miles de Sancto Marcello et Wigo frater ejus.